**MINISTERUL TRANSPORTURILOR**

**ORDIN**

**Nr.\_\_\_\_\_\_\_\_\_ din \_\_\_\_\_\_\_\_\_\_\_\_**

pentru modificarea și completarea Normelor metodologice privind aplicarea prevederilor referitoare la organizarea şi efectuarea transporturilor rutiere şi a activităţilor conexe acestora stabilite prin Ordonanţa Guvernului nr. 27/2011 privind transporturile rutiere

În temeiul art. 42 din Ordonanţa Guvernului nr. 27/2011 privind transporturile rutiere, cu modificările și completările ulterioare, precum și al art. 5 alin. (4) din Hotărârea Guvernului nr. 21/2015 privind organizarea și funcționarea Minsterului Transporturilor, cu modificările și completările ulterioare,

Ministrul transporturilor emite următorul

Ordin:

**Art. I. -** Normele metodologice privind aplicarea prevederilor referitoare la organizarea şi efectuarea transporturilor rutiere şi a activităţilor conexe acestora stabilite prin Ordonanţa Guvernului nr. 27/2011 privind transporturile rutiere, aprobate prin Ordinul ministrului transporturilor și infrastructurii nr. 980/2011, publicat în Monitorul Oficial al României, Partea I, nr. 854 și 854 bis din 2 decembrie 2011, cu modificările și completările ulterioare, se modifică și se completează după cum urmează:

1. La articolul 54, alineatul (3) se modifică și va avea următorul cuprins:

”(3) Autobuzul pentru care s-a emis licența de traseu poate fi înlocuit cu un alt autobuz care are aceeaşi capacitate cu cea prevăzută în programul de transport pentru cursa respectivă şi care întruneşte cel puţin acelaşi punctaj cu al autobuzului, pentru care a fost eliberată licenţa de traseu.”

1. La articolul 54, alineatele (4) , (5) și (10) se abrogă.
2. La articolul 54, alineatul (7) se modifică și va avea următorul cuprins:

” (7) Operatorul de transport rutier poate face înlocuirea autobuzului cu notificarea prealabilă a Autorităţii Rutiere Române - A.R.R., utilizând raportarea on – line accesibilă pe site – ul acestei instituții, care operează modificarea în sistemul informatic.”

1. La articolul 55, alineatul (1) se modifică și va avea următorul cuprins:

”(1) Proiectul programului de transport interjudeţean se întocmeşte de către Autoritatea Rutieră Română - A.R.R. şi se publică conform art. 59 alin. (1). Cu cel puţin 30 de zile calendaristice înainte de prima zi prevăzută în calendarul primei şedinţe de atribuire se stabileşte forma finală a programului de transport interjudeţean, care se afișează pe site-ul instituției.”

1. La articolul 55, după alineatul (11) se introduce un nou alineat, alin. (12), cu următorul cuprins:

”(12) – De la data de 1 iulie 2019, valabilitatea programului de transport interjudeţean este de 60 de luni.”

6.  La articolul 57, alineatul (1) se modifică și va avea următorul cuprins:

”(1) Cursele de pe traseele cuprinse în programul de transport interjudeţean se atribuie solicitantului care întruneşte cel mai mare punctaj acordat pentru vechimea parcului de autobuze, prin Sistemul informatic pentru atribuirea electronică a traseelor naţionale, operat de instituţia cu atribuţii în acest sens conform prevederilor legale.”

7. La articolul 57, alineatul (2) se modifică și va avea următorul cuprins:

”(2) Punctele acordate pentru vechimea parcului de autobuze și metodologia de calcul pentru punctajul acordat operatorilor de transport rutier în cazul atribuirii curselor de pe traseele cuprinse în programul de transport interjudeţean sunt prevăzute în anexa nr.18.”

8. La articolul 57, alineatul (3) se modifică și va avea următorul cuprins:

”(3) Instituția care operează și gestionează conform prevederilor legale Sistemul informatic pentru atribuirea electronică a traseelor naționale aplică metodologia de calcul pentru punctajul acordat operatorilor de transport rutier, în cazul atribuirii curselor de pe traseele cuprinse în programul de transport interjudeţean, prevăzută în anexa nr. 18.”

9. Punctul (ii) de la alineatul (4) al articolului 57, se abrogă.

10. La articolul 57, punctul (iv) al alineatului (4) se modifică și va avea următorul cuprins:

” (iv) anul de fabricaţie al vehiculelor deţinute de operatorii de transport rutier și valabilitatea certificatului de clasificare pe categorii al autobuzelor.”

 11. La articolul 59, alineatul (1) se modifică și va avea următorul cuprins:

” (1) Cu cel puţin 150 de zile înainte de expirarea valabilităţii programului de transport interjudeţean, Autoritatea Rutieră Română - A.R.R. afişează pe site-ul instituției proiectul de program de transport şi calendarul atribuirii electronice în Sistemul informatic pentru atribuirea electronică a traseelor naţionale.”

12. La articolul 59, punctul (i) al alineatului (11) se modifică și va avea următorul cuprins:

 ” (i) data introducerii programului de transport interjudeţean în Sistemul informatic pentru atribuirea electronică a curselor de pe traseele cuprinse în programul de transport interjudeţean, de către instituţia care operează şi gestionează acest sistem, reprezintă data de referinţă prevăzută la pct. 4 din anexa nr. 18.”

13. La articolul 59, alineatul (3) se modifică și va avea următorul cuprins:

”(3) cursele de pe traseele cuprinse în programul de transport interjudeţean care nu au fost solicitate sau atribuite la prima ședință de atribuire fac obiectul unei a doua sedințe și, dupa caz, unei a treia sedințe de atribuire prin Sistemul informatic pentru atribuirea electronică a traseelor naţionale operat de instituţia cu atribuţii în acest sens, conform calendarului publicat pe site-ul Autorităţii Rutiere Române - A.R.R.”

14. La articolul 59, alineatul (4) se modifică și va avea următorul cuprins:

 *”* (4) Pe perioada de valabilitate a programului de transport interjudețean, în primele 10 zile ale fiecărei luni, Autoritatea Rutieră Română- A.R.R. poate acorda cursa prin eliberarea licenței de traseu, cu respectarea prevederilor de la pct.5 din Anexa nr.18, în baza cererii depuse la ARR de oricare solicitant, operator de transport rutier de persoane, în urmatoarele cazuri:

1. pentru cursele de pe traseele cuprinse în programul de transport care nu au fost solicitate sau atribuite in conformitate cu prevederile alin.(3) ;
2. pentru cursele de pe traseele cuprinse în programul de transport care au fost atribuite in conformitate cu prevederile alin.(3) și la care titularul / toți titularii licenței de traseu a/au renunțat la licență;
3. pentru cursele de pe traseele cuprinse în programul de transport care au fost atribuite in conformitate cu prevederile alin.(3) și pentru care s-a aplicat măsura retragerii licenței de traseu pentru titular / toți titularii, măsură rămasă definitivă.

15. La articolul 61, alineatul (1), preambulul se modifică și va avea următorul cuprins:

” (1) În perioada de valabilitate, programul de transport interjudeţean poate fi modificat semestrial de către Autoritatea Rutieră Română - A.R.R, în calitate de organism specializat al Ministerului Transporturilor, la datele stabilite de aceasta şi publicate pe site-ul propriu, în baza solicitărilor operatorilor de transport rutier, ale consiliilor locale, ale consiliilor județene sau ale reprezentanților colectivităților locale, depuse în perioada şi conform precizărilor stabilite de Autoritatea Rutieră Română - A.R.R. şi publicate pe site-ul instituției, în următoarele cazuri:”

16.  La articolul 61 alineatul (1), litera a), se modifică și va avea următorul cuprins:

” a) înlocuirea de autogări în localităţile prevăzute în graficul de circulaţie;”

17. La articolul 61 alineatul (1), litera d), se abrogă.

18. La articolul 67, alineatul (1) și (2) se abrogă.

19. La articolul 67 alineatul (3), se modifică și va avea următorul cuprins:

 ”(3) În cazul în care operatorului de transport rutier i s-a retras licenţa de traseu pe o cursă sau a renunțat la efectuarea unei curse, acesta nu va mai putea participa la următoarele şedinţe de atribuire a curselor de pe traseul respectiv, în perioada de valabilitate a programului de transport.”

20. ANEXA NR. 18 se modifică și va avea următorul cuprins:

”ANEXA NR.18

Metodologia de calcul pentru punctajul acordat operatorilor de transport rutier în cazul atribuirii curselor de pe traseele cuprinse în programul de transport interjudeţean

1. Pentru vechimea parcului de autobuze se acordă puncte în funcție de anul de fabricație al autobuzului, după cum urmează:

– Anul de fabricaţie (AF) este acelaşi cu anul atribuirii (AA) - 3 puncte;

– AF = AA - 1 : 3 puncte;

– AF = AA - 2 : 3 puncte;

– AF = AA - 3 : 2 puncte;

– AF = AA - 4 : 2 puncte;

– AF = AA - 5 : 2 puncte;

– AF = AA - 6 : 1 puncte;

– AF = AA - 7 : 1 puncte;

– AF = AA - 8 : 1 puncte;

 - AF = AA – 9 : 0 puncte

1. Se acordă puncte pentru fiecare autobuz care va fi utilizat la executarea cursei. Punctele se cumulează și apoi se face media aritmetică. Se va lua in calcul anul de fabricatie inscris in certificatul de înmatriculare sau cartea de identitate a vehiculului.
2. În caz de egalitate de puncte la punctajul general, licenţa de traseu se eliberează fiecărui solicitant. La cererea solicitanților și cu acordul acestora privind modul de efectuare a cursei, Autoritatea Rutieră Română - A.R.R eliberează licența de traseu fiecărui solicitant în mod corespunzător.
3. Punctajele calculate funcție de vechimea parcului se raportează la data de referință, care reprezintă prima zi din calendarul atribuirii electronice.
4. Vehiculele neclasificate pe categorii nu pot participa la atribuirea/acordarea curselor de pe traseele cuprinse in programul de transport interjudețean.”

21. ANEXA NR. 19 “METODOLOGIA DE PUNCTARE privind criteriile de evaluare ale operatorului de transport”, se abrogă.

**Art. II. –** Autoritatea Rutieră Română - A.R.R duce la îndeplinire prevederile prezentului ordin.

**Art. III.** – Prezentul ordin intră în vigoare la data publicării în Monitorul Oficial al României, Partea I, cu excepția **Art. I** pct.1- 3 și pct. 14-19 care intră în vigoare la data de 1 iulie 2019.

**Art. IV.** – Prezentul ordin se publică în Monitorul Oficial al României, Partea I.

**MINISTRUL TRANSPORTURILOR**

**LUCIAN ȘOVA**